b'\n_START_ARTICLE_\nDyrev\xc3\xa6rnet\n_START_PARAGRAPH_\nDyrev\xc3\xa6rnet - Foreningen til V\xc3\xa6rn for V\xc3\xa6rgel\xc3\xb8se Dyr er en af Danmarks \xc3\xa6ldste dyrev\xc3\xa6rnsforeninger._NEWLINE_Foreningen blev stiftet 11. marts 1898, med det prim\xc3\xa6re form\xc3\xa5l at komme de mange herrel\xc3\xb8se hunde i K\xc3\xb8benhavn til unds\xc3\xa6tning. I dag hj\xc3\xa6lper Dyrev\xc3\xa6rnet, udover hunde, ogs\xc3\xa5 katte, kaniner, marsvin og andre sm\xc3\xa5dyr._NEWLINE_Dyrev\xc3\xa6rnet samarbejder med Politi og Falck, som kan indlevere herrel\xc3\xb8se k\xc3\xa6ledyr til internatets akutafdeling hele d\xc3\xb8gnet og den l\xc3\xb8sning bliver brugt mere end 600 gange \xc3\xa5rligt. Desuden modtager Dyrev\xc3\xa6rnet et stort antal dyr fra private, som af forskellige \xc3\xa5rsager ikke l\xc3\xa6ngere kan passe det p\xc3\xa5g\xc3\xa6ldende dyr._NEWLINE_Siden april 2016 har Dyrev\xc3\xa6rnet ogs\xc3\xa5 \xc3\xa5bnet en afdeling i Kolding i Jylland, hvor der p\xc3\xa5 nuv\xc3\xa6rende tidspunkt kun formidles hunde._NEWLINE_Dyrev\xc3\xa6rnets landsd\xc3\xa6kkende udrykningstjeneste henter \xc3\xa5rligt mere end 500 k\xc3\xa6ledyr fra dyrev\xc3\xa6rnssager og hver dag modtager Dyrev\xc3\xa6rnets udrykningsleder mellem 7-10 anmeldelser om misr\xc3\xb8gtede dyr. Med tre dyreambulancer fordelt over hele Danmark (p\xc3\xa5 n\xc3\xa6r Bornholm), k\xc3\xb8rer Dyrev\xc3\xa6rnet ud og redder misr\xc3\xb8gtede k\xc3\xa6ledyr i hele landet._NEWLINE_Dyrev\xc3\xa6rnet hj\xc3\xa6lper hvert \xc3\xa5r flere hundrede forsvundne dyr tilbage til deres ejere og formidler omkring 1.200 dyr videre til nye omsorgsfulde hjem hvert \xc3\xa5r. Foreningen har en erkl\xc3\xa6ret NO KILL-politik, der har til form\xc3\xa5l at redde alle dyr, som kan reddes. Med en meget symbolsk st\xc3\xb8tte fra staten, er Dyrev\xc3\xa6rnet dybt afh\xc3\xa6ngig af hj\xc3\xa6lpen fra virksomheders og private, da det \xc3\xa5rligt koster over 12 mio. kr. at drive de to internater og udrykningstjenesten._NEWLINE_I 2013 og 2015 sendte TV3 to s\xc3\xa6soner af Dyrev\xc3\xa6rnet, en reportageserie, som omhandlede foreningens arbejde med at redde dyr i n\xc3\xb8d. Serien opn\xc3\xa5ede stor popularitet og interesse for Dyrev\xc3\xa6rnets arbejde, og p\xc3\xa5 f\xc3\xa5 \xc3\xa5r gik foreningen fra at have 2.000 f\xc3\xb8lgere p\xc3\xa5 Facebook til i dag at have over 260.000 f\xc3\xb8lgere. _NEWLINE_I 2017 sendte TV2Fri programserien Hund S\xc3\xb8ger Hjem. I otte afsnit hjalp Dyrev\xc3\xa6rnets hundetr\xc3\xa6ner og adf\xc3\xa6rdsbehandler Nina Amdi og v\xc3\xa6rt Lene Beier otte forskellige internathunde med at finde det helt perfekte hjem. _NEWLINE_I april 2018 gav en privat donation Dyrev\xc3\xa6rnet mulighed for at etablere en rullende dyreklinik, Frynseklinikken. Form\xc3\xa5let med initiativet er at hj\xc3\xa6lpe d\xc3\xa5rligt stillede danskere med dyrl\xc3\xa6gebehandlinger til deres dyr.'